AARHUS: Der er nu 29 boligområder i Danmark, som opfylder de nye ghettokriterier. Det er otte flere end sidste år.

Tre af de områder findes i Aarhus Kommune, og der er tale om de samme som sidste år, nemlig Gellerupparken/Toveshøj, Bispehaven og Skovgårdsparken.

Noget af det nye ved dette års ghettoliste er, at både Gellerup/Toveshøj og Bispehaven befinder sig på en helt ny liste over "hårde ghettoer".

Et hårdt ghettoområde defineres som et boligområde, der de seneste fire år har været på ghettolisten. Det indebærer desuden et krav om, at der skal aflevere en udviklingsplan senest 1. juni næste år, som viser, hvordan boligområdet skal nå kravet om at nedbringe andelen af almene boliger til højst 40 procent.

Der er i alt 15 områder i Danmark, der nu karakteriseres som hårde ghettoer.